શિલોંગ: પૂર્વોત્તરનાં ત્રણ રાજ્યમાં ચૂંટણી પરિણામ જાહેર થયા બાદ હવે સરકાર રચવાની પ્રક્રિયા શરૂ થઇ ગઇ છે. મેઘાલયમાં આજે નેશનલ પીપલ્સ પાર્ટી (એનપીપી)ના નેતા કોનરાડ સંગમાએ મુખ્યપ્રધાન તરીકે હોદ્દા અને ગુપ્તતાના શપથગ્રહણ કર્યા હતા. મેઘાલયની ગઠબંધન સરકારમાં ભાજપ, એનપીપી, યુનાઇટેડ ડેમોક્રેટિક પાર્ટી (યુડીપી), હિલ સ્ટેટ પીપલ્સ ડેમોક્રેટિક પાર્ટી (એચએસપીડીપી) અને પીપલ્સ ડેમોક્રેટિક પાર્ટી સામેલ છે. આ શપથગ્રહણ સમારોહમાં કેન્દ્રીય ગૃહપ્રધાન રાજનાથસિંહ અને ભાજપના રાષ્ટ્રીય અધ્યક્ષ અમિત શાહ સહિત ભાજપના દિગ્ગજ નેતાઓ હાજર રહ્યા હતા.